Heidy Purga
Kultuuriministeerium
Kersti Kaljulaid 
Eesti Olümpiakomitee 			        				23.09.2025 nr 1-12/1026

Suurhalli ruumiline sobivus Ülemiste kaubajaama territooriumile

Austatud kultuuriminister Heidy Purga!
Austatud EOK president Kersti Kaljulaid!

Mul on hea meel, et riik on koostöös Eesti Olümpiakomiteega asunud analüüsima multifunktsionaalse suurhalli loomise võimalusi.
Teame, et Eesti tänased hallid ei võimalda meil kasutada ära kogu potentsiaali nii kultuurisündmuste kui rahvusvaheliste spordivõistluste meelitamisel. Hiljuti kogesime seda 2029. aasta korvpalli EM-finaalturniiri Tallinnasse toomisel. Õnnestusime sel korral, kuna Eesti Korvpalliliidu eestvedamisel tehti tugevat tööd, et saada vajalik toetus, ent nii FIBA tehnilised hindajad kui ka Euroopa juhatus tõid välja vajalikus suuruses halli puudumise. 
Arvestades suurhalli olulist mõju Tallinna linnale – seda nii linnaruumi, turismi edendamise kui spordi- ja kultuurielu mitmekesistamise mõttes –, oleme valmis olema suurhalli rajamise protsessis aktiivne partner. 
Oleme hinnanud erinevaid suurhallile ehitaimseks sobivaid asukohti ning teeme ettepaneku rajada suurhall Ülemiste kaubajaama territooriumile. Asukoht on pärast Rail Balticu valmimist suurepäraselt ühistranspordiga ühendatud: rahvusvaheline ja Eesti-sisene rongiühendus, trammiühendus kesklinna ja sadamaga, mitmed bussiliinid linnaosadesse. Asukoht on ka oluliste magistraalteede ääres, mis võimaldab teenindada suurhalli suuremate ummikuteta. Lisaks sellele on piirkonnas valdavalt riigimaa, mistõttu ei ole vajalik omandada erakinnistuid. See vähendab kulusid ja võimaldab kiiremini jõuda ehitusloani.
Käesoleva kirjaga edastan Tallinna peaarhitekti büroo ruumilise analüüsi, mis kinnitab, et kinnistul on piisavalt ruumi, et suurhall ära mahutada ning tagada kinnistu teenindamiseks vajalik toetav taristu. 
Suurhalli ümber on ligi 10 hektarit maad. See võimaldab luua piirkonda tänapäevase avaliku ruumi, kus oleks mitmekesine välisporditaristu ning roheala koos erinevate puhkevõimalustega. Teenindamiseks vajaliku uue tänava (Ülemiste tee ja Kantsi tänava vahel) rajamine maksab hinnanguliselt 4 miljonit eurot. Kantsi tunneli rajamine ja Kantsi tänava välja ehitamine maksab ligi 7 miljonit eurot. Ümbritseva ala maastikuarhitektuurse lahenduse maksumus sõltub arhitektuurivõitluse tulemustest, aga mahte arvestades võiks arvestuslikult olla ligi 10 miljonit eurot. Kokkuvõtlikult hindame, et suurhalli ümbritseva ruumi korrastamise maksumuseks kujuneb ligi 20 miljonit eurot. 
Tallinna linn väljendab valmisolekut pidada riigiga läbirääkimisi, et avalike alade investeering ning hilisem hoolduskulu oleks kaetud Tallinna eelarvest. See eeldab kinnistu omandi üle andmist riigilt linnale ning ühist nägemust, et suurhalli ja ümbritseva ala projekteerimine kulgeks sünkroonis. 
Oleme hinnanud ka võimalust rajada uus suurhall juba 2029. aasta korvpalli EM-finaalturniiri ajaks. Ajagraafik on pingeline, kuid poliitilise tahte olemasolul on see võimalik. Selle eelduseks on põhimõttelise suurhalli rajamise otsuse langetamine lähikuudel, et kuulutada veel 2025. aastal välja arhitektuurivõistlus ning algatada kinnistule detailplaneering. Detailplaneeringu tegemise võtaks Tallinna linn enda peale, et kiirendada protsessi. Sellise ajaraami puhul oleks hall avatud 2029. aasta suveks. 
Mõistan, et tegemist on pingelise ajagraafikuga, ent loodan, et objekti olulisust arvestades kaalute seda võimalust. Kinnitan, et Tallinna linn on valmis olema teile heaks partneriks selle olulise projekti realiseerimisel. 

Lugupidamisega

(allkirjastatud digitaalselt)	
Jevgeni Ossinovski	

Lisa: Tallinna Linnaplaneerimisameti peaarhitekti büroo ruumiline analüüs.
Leitav ka siin